钦定古今图书集成/方舆汇编/职方典/第1106卷 > 《漳州新城秋宴》唐·陈元光
## 钦定古今图书集成/方舆汇编/职方典/第1106卷 > 《漳州新城秋宴》唐·陈元光

地险行台壮，天清景幕新。鸿飞青嶂杳，鹭点碧波真。
风肃天如水，霜高月散银。婵娟争泼眼，廉洁正成邻。
东涌沧溟玉，西呈翠𪩘珍。画船拖素练，朱榭映红云。
琥珀杯方酌，鲛绡席未尘。秦箫吹引凤，邹律奏生春。
缥缈纤歌遏，婆娑妙舞神。会知冥漠处，百怪恼精魂。